དེ་ཡང་སྡེ་འདིའི་དགྲ་རླུང་གི་ཆོ་ག་དང་རྟ་རྒྱུག་གི་དུས་ཚོད་ནི་སྔར་ནས་བཟུང་ལོ་གཅིག་གི་ཟླ་དགུ་བའི་ཚེས་ཉེར་ལྔའི་ཉིན་ནས་ཆོ་ག་སྤེལ་ཏེ་ཚེར་ཉེར་དགུའི་ཉིན་རྟ་རྒྱུག་བྱེད།ཐོག་མར་སྡེ་བའི་ལོ་གཅིག་གི་གཉེར་བ་བཞིས་དགྲ་རླུང་ལ་གང་མཁོ་ཡི་མཆོད་རྫས་དང་འཚོ་བའི་མཐུན་རྐྱེན་སོགས་གྲ་སྒྲིག་གང་ལེགས་སྔོན་ནས་བྱས་རྗེས།དགུ་བའི་ཚེས་ཉི་ཤུ་ནས་སྡེ་དཀྱིལ་གྱི་སྔགས་ཁང་དུ་ཇ་ཐབ་བཟུང་སྟེ་མཆོད་པའི་ཡོ་བྱད་རྣམས་གྲ་སྒྲིག་དང་སྔགས་ཁང་གཙང་དག་བྱེད།གང་ཁོམ་དང་བསྟུན་ནས་སྔགས་པ་རེའི་ཁྱིམ་དུ་སོང་ནས་དགྲ་རླུང་གི་ཆོས་ཐོག་ལ་ཕེབས་དགོས་པའི་སྙན་གསན་འབུལ།དེའི་རྗེས་སུ་ཚེས་ཉེར་བཞིའི་ཞོགས་པར་གཉེར་བ་རྣམས་སྔགས་པ་རེའི་ཁྱིམ་དུ་སོང་ནས་གདན་འདྲེན་ཞུས་ཏེ་སྔགས་ཁང་དུ་གདན་འཛོམས་པར་བྱེད།དེ་ནས་སྔགས་པ་རྣམས་ཀྱིས་སྒྲོལ་མའི་ཀྭ་འཛུགས་དང་འབྲེལ་བའི་དགྲ་རླུང་གི་ཆོ་གའི་མཆོད་པ་དང་ལྷ་བཤོས་གཏོར་མ་སོགས་གང་དགོས་ཅི་ཡོད་ཐམས་ཅད་ཚགས་སུ་ཚུད་པར་བྱེད་ལ།དེ་དང་བསྟུན་ནས་ཚེས་ཉེར་བཞི་ནས་ཉེར་བརྒྱད་ཀྱི་སྔ་དྲོའི་བར་སྡེ་འདིའི་ཁྱིམ་རེའི་སྐྱེས་པ་རེ་སྔགས་ཁང་གི་ཁང་ཆེན་དུ་འཛོམས་ནས་སྡེ་བ་དང་དགྲ་རླུང་གི་སྐུ་རིམ་ལ་སྐྱབས་འགྲོ་དང་དགའ་ལྡན་ལྷ་བརྒྱ་མ།སེང་གདོང་མ་དང་མ་རི་ཙེ་དང་བཅས་སྒྲོལ་མ་ཚར་མང་དུ་འདོན།དགྲ་རླུང་གི་ཉིན་ལྔའི་རིང་སྡེ་བའི་སྔགས་ཁང་དུ་བུད་མེད་རྣམས་ནང་དུ་ཡོང་མི་ཆོག་པའི་ཕྱི་མཚམས་གཅོད།